Til greina kemur að hefja rannsóknir á nýju jarðhitasvæði í landi Breiðavaðs á Héraði. HEF-veitur eiga að svara því á þessu ári hvort hitaveita verður lögð um Fjarðarheiðargöng til Seyðisfjarðar.
Þéttbýlið á Seyðisfirði er kynt með fjarvarmaveitu RARIK sem hitar vatn í katli og dælir því um bæinn. Fjaravarmaveitur þykja vandræðafyrirbæri og RARIK vill losna við þær. Ákveðið hefur verið að loka veitunni enda hefur rafmagn á katlana hefur hækkað í verði og klippt hefur verið á skerðanlega orku til fjarvarmaveitna. Í staðinn þarf að brenna olíu til að hita vatnið með tilheyrandi kostnaði og mengun.
RARIK lagði til nokkrar lausnir til að leysa húshitun á Seyðisfirði, svo sem varmadælur og rafkynta hitakúta í hvert hús. Seyðfirðingum hugnast það illa og er draumlausnin að hitaveituvæða Seyðisfjörð. Jarðhitaleit á Seyðisfirði hefur ekki skilað árangri en handan við Fjarðarheiði, uppi á Héraði, er jarðhitasvæði við Urriðavatn sem sér Egilsstöðum og Fellabæ fyrir heitu vatni. Til greina kemur að leggja hitaveitu um Fjarðarheiðargöng, sem nú eru í undirbúningi, og samkvæmt upplýsingum frá HEF-veitum þarf að svara því á þessu ári hvort heitt vatn verður leitt um göngin.
Þá þarf að vera til nóg heitt vatn fyrir Seyðisfjörð og mögulega þarf að bora fleiri holur. Jarðhitasvæðið við Urriðavatn er norðan Lagarfljóts en í landi Breiðavaðs, á hinum bakkanum, er voru boraðar rannsóknarholur fyrir tuttugu árum gáfu vísbendingar um öflugt jarðhitasvæði. Í miklum þurrkum í sumar var borað þar eftir köldu vatni niður á 300 metra dýpi og þá kom upp yfir 20 gráðu heitt vatn.
Friðfinnur K. Daníeleson, verkfræðingur og eigandi borþjónustunnar Alvars, boraði holuna en hann er einn helsti jarðhita- og vatnsleitarmaður Íslands. Hann segir á hér á landi sé eðlilegt að hitastigull á köldum svæðum, bendi til 50-70 gráðu hita á kílómetra dýpi. Á Breiðavaði hafi hitastigullinn hins vegar verið upp undir 140 gráður. Borholurnar sýni að þarna megin fljótsins sé löng heit tunga djúpt í jörðu, allt að tveir kílómetrar að lengd, sem gefi góða von og kanna þurfi nánar. HEF-veitur eru nú að meta hvort ráðist skuli í frekari rannsóknir. Þær þyrftu að skera úr um hvort hitakerfið er sjálfstætt eða hvort heitavatnavinnsla á Breiðavaði myndi hafa áhrif á vinnslusvæðið við Urriðavatn.
